ആര്യങ്കാവ് മോട്ടോര് വാഹന ചെക്ക് പോസ്റ്റില് വിജിലന്സിന്റെ മിന്നല് പരിശോധന ഓഫീസിന് സമീപത്തെ മാവിന് ചുവട്ടില് നിന്ന് നോട്ട് കെട്ടുകള് കണ്ടെടുത്തു കൊല്ലം: ആര്യങ്കാവ് മോട്ടോര് വാഹന ചെക്ക് പോസ്റ്റില് വിജിലന്സ് നടത്തിയ മിന്നല് പരിശോധനയില് വമ്ബന് ക്രമക്കേടുകള് കണ്ടെത്തി. ചെക്ക് പോസ്റ്റിന് സമീപത്തെ മരച്ചുവട്ടില് നിന്ന് 3,150 രൂപയുടെ നോട്ടുകെട്ടുകള് കണ്ടെത്തി. വിജിലന്സ് സംഘത്തെ കണ്ട് ഉദ്യോഗസ്ഥര് പുറത്തേക്ക് വലിച്ചെറിഞ്ഞതാകും ഈ പണമെന്ന് കരുതുന്നു. അതിര്ത്തികളിലെ മോട്ടോര് വാഹന വകുപ്പ് ചെക്ക് പോസ്റ്റുകളില് ക്രമക്കേടുകളും കൈക്കൂലി വാങ്ങലും നടക്കുന്നുവെന്ന പരാതിയുടെ അടിസ്ഥാനത്തില് സംസ്ഥാന വ്യാപകമായി ഓപ്പറേഷന് ബ്രഷ്ട് നിര്മ്മൂലന് എന്ന പേരില് നടത്തിയ പരിശോധനയുടെ ഭാഗമായാണ് ആര്യങ്കാവിലും വിജിലന്സ് സംഘമെത്തിയത്. രാവിലെ ആറ് മണിയോടെയാണ് വിജിലന്സ് സംഘം ചെക്ക് പോസ്റ്റിലെത്തിയത്. മരച്ചുവട്ടില് നിന്ന് കണ്ടെത്തിയതിന് പുറമേ ഓഫീസിലെ മേശയില് നിന്നും കണക്കില്പ്പെടാത്ത 850 രൂപ കണ്ടെടുത്തു. പരിശോധന നടക്കുന്നതറിയാതെ ഓഫീസിലെത്തിയ പരിസരവാസിയില് നിന്ന് 500 രൂപയുടെ നൂറ് നോട്ടുകള് പിടിച്ചെടുത്തു. ചില്ലറ വാങ്ങാന് എത്തിയതെന്നായിരുന്നു ഇയാള് നല്കിയ വിശദീകരണം. ഉദ്യോഗസ്ഥര് പണം പിരിക്കാന് ഏര്പ്പെടുത്തിയിരിക്കുന്ന ഏജന്റാണ് ഇയാളെന്ന് സംശയമുണ്ട്. പിടിച്ചെടുത്ത പണം ലോറി ഡ്രൈര്മാരില് നിന്ന് പിരിച്ചതാണെന്നാണ് വിജിലന്സിന്റെ നിഗമനം. ചെക്ക് പോസ്റ്റ് കടന്നുവന്ന മൂന്ന് വാഹനങ്ങള്ക്ക് പിഴ ആര്യങ്കാവ് ചെക്ക് പോസ്റ്റില് പരിശോധന നടത്തുന്നതിനൊപ്പം മറ്റൊരു സംഘം വിജിലന്സ് ഉദ്യോഗസ്ഥര് തെന്മലയിലും കാത്തുനിന്നു. അമിതഭാരം കയറ്റി ചെക്ക് പോസ്റ്റ് കടന്നുവന്ന മൂന്ന് വാഹനങ്ങള് വിജിലന്സ് പിടികൂടി 37,750 രൂപ പിഴ ചുമത്തി. ഈ വാഹനങ്ങള് ആര്യങ്കാവ് ചെക്ക്പോസ്റ്റില് പിഴ ചുമത്താതെ കടത്തിവിട്ടതായിരുന്നു.